чрез
Административен съд София - град
54 състав

до

Върховен административен съд

КАСАЦИОННА ЖАЛБА

от Алексей Николаевич Шамаев

гражданин на Руска федерация                    

гр. София, ж.к. „Люлин 6“, 

бл.643, партер, ателие №108

телефон: 0876 877 362

търсещ закрила

чрез адв. Пламен Желев
член на САК

гр.София, ул.“Узунджовска“ №1, ет.3

срещу:

Решение №12562/10.04.2025 год. на

Административен съд София - град, 54 състав

адм.д.№ 7079/2024 год. 

Уважаеми върховни административни съдии,

С горното решение на Административен съд София - град бе отхвърлена жалбата на доверителят ми против решение на председателя на Държавната агенция за бежанците с която му бе отказано предоставяне на статут на бежанец и хуманитарен статут по реда на ЗУБ на основание чл.75, ал.1, т.2 във връзка с чл.8 и чл.75, ал.1, т.4 във връзка с чл.9 от ЗУБ.
Така постановеното решение е неправилно поради нарушение на материално правни разпоредби, необосновано е и е постановено при съществени нарушения на съдопроизводствените правила, поради следното: 
При постановяване на решението си съдът е допуснал съществено нарушение на административно производствените правила, тъй като не е изяснил всички факти и не е преценил всички твърдения от бежанската му история, както и доказателствата съдържащи информация за ситуацията в Русия. Налице е и несъответствие на формираните от решаващият съд изводи с установените със съдържащите се в административната преписка и приложените към жалбата писмени доказателства.

Не е събрана подробна информация /освен съдържащата се в справката на ДАБ/ за състоянието на сигурността в Русия, от която да е се направи извода за това, че в страната са гарантирани основните човешки права и държавата е в състояние да предостави ефективна закрила на своите граждани при наличие на решение, с което му се отказва международна закрила.

Съдът не е изложил мотиви относно състоянието на руската правосъдна система.

Основното възражение против законосъобразността на оспорения акт се състои в съществения пропуск на органа да разгледа и да се произнесе всъщност по единственото приложимо в конкретния случай правно основание за предоставяне на международна закрила под формата на хуманитарен статут по чл.9, ал.1, т.2 от ЗУБ.

Съгласно разпоредбата на чл.9, ал.1 от ЗУБ хуманитарен статут се предоставя на чужденец, който не отговаря на изискванията за предоставяне на статут на бежанец и който не може или не желае да получи закрила от държавата си по произход, тъй като може да бъде изложен на реална опасност от тежки посегателства, като: 

1. смъртно наказание или екзекуция, или, 

2. изтезание, нечовешко или унизително отнасяне или наказание, или, 

3. тежки заплахи срещу живота или личността на цивилно лице поради безогледно насилие в случай на въоръжен международен или вътрешен конфликт.

Решаващият съд в своите мотиви идентично на административният орган обсъжда по-подробно и надлежно мотивира единствено хипотезата на т. 3 от ал. 1 на чл. 9 ЗУБ като се спира подробно на липсата на ситуация в държавата ми на произход Русия, която да отговаря на определението за „безогледно насилие“ съгласно юриспруденцията на  Съда на Европейския съюз по дело №С-465/07 Елгафаджи, даващо задължително тълкуване за органите и съдилищата на държавите-членки на ЕС относно съдържанието на нормата на чл.15, б.“в“ от Директива №2011/95/ЕС (Квалификационна директива), която е транспонирана в националното законодателство в нормата на чл. 9, ал.1, т.3 от ЗУБ.

По отношение обаче на първите две хипотези на закона за предоставяне на хуманитарен статут по т. 1 и т. 2 от ал. 1 на чл. 9 от ЗУБ, съдът също като административният орган констатира, че тези хипотези не са налице спрямо доверителят ми, без да излага конкретни мотиви в тази насока.

Съдът също така, нe се произнася по неколкократно заявените от него опасения от негативните последици за здравето и живота му при евентуално изтърпяване на ефективна присъда лишаване от свобода като резултат от воденото против него наказателно производство за присвояване на банков кредит.  

Дори да се приеме неотносимост към бежанското производство на въпросите относно това доколко един невърнат банков кредит може да съставлява присвояване в наказателноправен смисъл и липсата на ефективни средства за защита в корумпираната правосъдна система на държавата ми на произход Русия, съдът е бил длъжен да разгледа и се произнесе по изказаните от доверителят ми опасения във връзка с изтърпяването на евентуална ефективна присъда лишаване от свобода в руски затвор и последиците за него в контекста на хипотезата на чл. 9, ал. 1, т. 2 от ЗУБ. 

Опасенията му са свързани с това, че на неговата възраст, ако бъде осъден и изпратен в затвор в държавата му на произход няма да е в състояние физически да оцелее. Тези опасения се основават на нечовешките и унизителни условия в руските затвори, в които животът и здравето му биха били изложени на изключително висок риск, особено предвид неговата възраст. 
Съдът не е обсъдил представените по делото доказателства касаещи условията в руските затвори и издевателствата които са част от битието в тях. 
Не са обсъдени приетите по делото доказателства във връзка с твърденията за нечовешките и унизителни условия в руските затвори, макар и те да са общоизвестен факт по смисъла на чл. 155 ГПК вр. чл. 144 АПК.  
В интервю на 21.02.2024г. за „Евронюз“ специалният докладчик на ООН за правата на човека в Русия, Мариана Кацарова определи условията в руските затвори като зловещи и изключително мъчителни, които в конкретни индивидуални случаи могат да съставляват и изтезание. Повсеместно нехуманните и неприемливи от всякаква гледна точка условия в руските затвори и прилагането в тях на нечовешки и унизителни практики и наказания като побой, изнасилване, завързване и оковаване, системно и продължително лишаване от храна и сън, затваряне в непригодни за човешкото тяло карцерни помещения, излагане на студ през зимата чрез извеждане навън и обливане с вода, както и всякакви други нечовешки и унизителни практики, достигащи до степен на изтезание са докладвани както от правозащитните организации, така и от световните преса и медии и в тази връзка са представени и приети по делото писмени доказателства.
Съдът при постановяване на решението си не е взел предвид, че предоставянето на субсидиарната закрила по чл. 15 вр. чл. 4, ал. 1 от Квалификационната директива, транспонирана в националното законодателство под формата на хуманитарен статут по чл. 9, ал. 1 от ЗУБ, се обуславя от съществуването в страната на произход на реална опасност от нанасянето на значителна вреда на търсещия закрила, тоест, когато рискът от понасянето на значителната вреда е действителен или вероятен. 
Съгласно съдебната практика опасността следва да се разглежда като „действителна“, когато рискът за кандидата е непосредствен, безусловен и безспорен (така, първо Решение №4478/28.06.2019г. по адм.д. 9482/15 по описа на АССГ, 44 с-в, и др.). Като „вероятна“ следва да се приема опасността, чието настъпване не е непосредствено или безусловно, но въпреки това остава напълно възможно поради липсата на безспорни юридически, институционални или практически гаранции за нейното предотвратяване по отношение на търсещия закрила в страната му на произход (така, първо Решение №2722 от 3 март 2020г. по адм.д.№590/2020 на АССГ, 69 с-в, и др.). Действителността, както и вероятността на опасността се установяват съгласно приетите от европейската общностна уредба (чл.4, ал.4 Директива 2011/95/ЕС) доказателствени стандарти за оценка на фактите и обстоятелствата, съдържащи се в заявлението за международна закрила –  така, Глава V, §16, раздел I, т.5, стр. 170 от „Бежанско право“, 2022, изд. „Сиби“.

С оглед на общоизвестните и широко оповестени факти на нечовешко и унизително отношение и наказания, практикувани в руските затвори,  считам че реалната, безусловна и действителна опасност за доверителят ми от излагането на тези условия при евентуалното му осъждане и лишаване от свобода за напълно и безспорно доказани. Поради това се явява безспорно доказана и изискуемата от закона причинно-следствена връзка между напълно непреодолимото и непредотвратимо настъпване за доверителят ми на значителни неимуществени вреди като резултат от излагането му на това нечовешко и унизително отношение, достигащо до степен на изтезание. 
Съгласно доктрината, тази причинно-следствена връзка е налице, когато за търсещия закрила може да настъпи определен вредоносен резултат под формата на физическа или психическа увреда, тоест, налице е реален риск от настъпването на сериозна и значителна вреда, тъй като търсещият закрила може да бъде обект на въздействие на посегателство, квалифицируемо като „тежко“ заради неговия характер и последици  - така, Глава V, §16, раздел I, т.6, стр. 171 от „Бежанско право“, 2022, изд. „Сиби“. В този смисъл, подлагането на изтезание, нечовешко или унизително отнасяне безспорно е вид посегателство, което константно и безпротиворечиво се квалифицира от законодателството и съдебната практика като тежко посегателство, независимо дали причинените физически или психически травми са трайни или преходни. 

Съдът не е обсъдил в решението си тези твърдения и не е изложил мотиви в тази насока.  

Предоставянето на субсидиарната закрила под формата на хуманитарен статут в този случай произтича от категоричната и безусловна недопустимост в правния мир на изтезаването на човешки същества и на отнасяне или наказание, което може да бъде определено като нечовешко или унизително. Забраната е абсолютна и не зависи от конкретната ситуация или поведението на жертвата (така, ЕСПЧ, дело Labita срещу Италия, жалба №26772/95, Решение от 6 април 2000г., §119), включително - без оглед на това дали изтезаваното лице е осъдено за престъпление. Такава забрана се съдържа и в чл.29, ал.1 от българската Конституция, и в международноправната уредба - чл.1 Конвенция против изтезанията на ООН, ДВ, бр.80/1986г. Налице е и дългогодишна и константна съдебна практика в този смисъл, особено когато изтезанието е причинявано от орган на власт, както и когато орган на власт чрез отказа си да предостави закрила причинява връщане на лицето в ситуация, в която има реален риск той да бъде подложен на изтезание, нечовешко или унизително отнасяне или наказание. Така, Европейска комисия по правата на човека, дело Дания, Норвегия, Швеция и Холандия срещу Гърция (съединени жалби №3321/67, 3322/67, 3323/67 и 3344/67),  Решение от 31 май 1968г., §461;  както и, Европейски съд по правата на човека - дело Aydin срещу Турция, жалба № 57/1996/676/866, Решение от 25 септември 1997г., §32; дело  Becciev срещу Молдова (жалба №9190/03), Решение от 4 октомври 2005г., §39; дело Soering срещу Великобритания, Решение от 7 юли 1989г. жалба №14038/1988), § 88; дело Mamatkulov и Askarov срещу Турция (жалби № 46827/99 и 46951/99), Решение от 4 февруари 2005г., дело D. срещу Великобритания, жалба №30240/96), Решение от 2 май 1997г.  и много други.

Решаващия съд не е разгледал и не е взел предвид изложените по-горе обстоятелства, поради което е постановил, едно незаконосъобразно решение, постановено и при съществени нарушения на съдопроизводствените правила. 
ИСКАНЕ: С оглед гореизложеното уважаеми върховни административни съдии, Ви моля да постановите решение по силата на което да отмените Решение № 12562/10.04.2025 год. на Административен съд София - град, 54 състав адм.д.№ 7079/2024 год. със законните от това последици.

Особено искане: Моля да назначите на основание чл.4 от ГПК във връзка с чл.14 ал.2 от АПК преводач от руски език, тъй като доверителят ми не владее български език.

Приложение: препис от жалбата за ответната страна

   С уважение:
